Espanjan kuningaskunnan aloite neuvoston direktiivin antamiseksi liikenteenharjoittajien velvollisuudesta toimittaa tietoja kuljetetuista henkilöistä

(2003/C 82/08)

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 62 artiklan 2 kohdan a alakohdan ja 63 artiklan 3 kohdan b alakohdan,

ottaa huomioon Espanjan kuningaskunnan aloitteen(1),

ottaa huomioon Euroopan parlamentin lausunnon(2),

sekä katsoo seuraavaa:

(1) Laittoman maahanmuuton torjumiseksi tehokkaasti on erityisen tärkeää, että kaikissa jäsenvaltioissa on säännökset, joissa on vahvistettu kolmansien maiden kansalaisia jäsenvaltioiden alueelle kuljettavien liikenteenharjoittajien velvollisuudet. Tämän tavoitteen suuremman tehon varmistamiseksi olisi myös jäsenvaltioissa tällä hetkellä säädetyt sakkorangaistukset niissä tapauksissa, joissa liikenteenharjoittajat ovat laiminlyöneet velvollisuutensa, yhdenmukaistettava mahdollisuuksien mukaan, ottaen huomioon jäsenvaltioiden oikeusjärjestelmien ja -käytäntöjen eroavuudet.

(2) Tämä toimenpide kuuluu maahanmuuttovirtojen hallintaa ja laittoman maahanmuuton torjuntaa koskevaan säännöskokonaisuuteen.

(3) Ei ole syytä puuttua jäsenvaltioiden vapauteen pitää voimassa tai ottaa käyttöön liikenteenharjoittajia koskevia muita toimenpiteitä tai seuraamuksia, olipa kyse tässä direktiivissä tarkoitetuista liikenteenharjoittajista tai ei.

(4) Jäsenvaltioiden olisi varmistettava, että kaikissa liikenteenharjoittajia vastaan aloitetuissa menettelyissä, jotka voivat johtaa seuraamusten soveltamiseen, oikeutta puolustautua ja hakea muutosta tällaisiin päätöksiin voidaan tosiasiallisesti käyttää.

(5) Näillä toimenpiteillä toteutetaan Schengenin toimeenpanevan komitean päätöksessä (SCH/com-ex (94) 17 rev 4) suunniteltuja valvontamahdollisuuksia lähettämällä sähköisesti etukäteen saapumiskentälle tiedot kuljetetuista matkustajista, millä tehostetaan rajavalvontaa ja saadaan käyttöön riittävästi aikaa jokaisen matkustajan tarkastamiseksi rajalla yksityiskohtaisesti ja eritellysti.

(6) Euroopan unionista tehtyyn sopimukseen ja Euroopan yhteisön perustamissopimukseen liitetyn, Tanskan asemasta tehdyn pöytäkirjan 1 ja 2 artiklan mukaisesti Tanska ei osallistu tämän direktiivin antamiseen eikä direktiivi siis sido Tanskaa eikä sitä sovelleta siihen. Koska tällä direktiivillä pyritään kehittämään Schengenin säännöstöä Euroopan yhteisön perustamissopimuksen IV osaston määräysten mukaisesti, Tanska päättää edellä mainitun pöytäkirjan 5 artiklan mukaisesti kuuden kuukauden kuluessa siitä, kun neuvosto on antanut tämän direktiivin, saattaako se direktiivin osaksi kansallista lainsäädäntöään.

(7) Islannin tasavallan ja Norjan kuningaskunnan osalta tällä direktiivillä kehitetään Schengenin säännöstöä näiden kahden valtion osallistumisesta Schengenin säännöstön täytäntöönpanoon, soveltamiseen ja kehittämiseen 18 päivänä toukokuuta 1999 tehdyn Euroopan unionin neuvoston ja näiden kahden valtion välisessä sopimuksessa tarkoitetulla tavalla,

ON ANTANUT TÄMÄN DIREKTIIVIN:

1 artikla

Tavoite

Jäsenvaltioiden on toteutettava tarvittavat toimenpiteet sen vahvistamiseksi, että liikenteenharjoittajilla on velvollisuus toimittaa rajatarkastuksista vastaaville viranomaisille

a) tiedot kuljetettavista henkilöistä lentokoneeseen noustaessa;

b) tiedot ulkomaalaisista, jotka ne ovat kuljettaneet jäsenvaltioiden alueelle ja jotka eivät matkalippuun merkittynä päivämääränä ole palanneet lähtömaahan tai eivät ole jatkaneet matkaa kolmanteen maahan. Tiedot on lähetettävä 48 tunnin kuluessa suunnitellusta paluupäivästä tai päivästä, jona matkaa oli tarkoitus jatkaa kolmanteen maahan.

Tietoihin on sisällyttävä käytetyn passin tai matkustusasiakirjan numero, kansalaisuus, etu- ja sukunimet sekä syntymäaika ja -paikka.

2 artikla

Seuraamukset

1. Jäsenvaltioiden on toteutettava tarvittavat toimenpiteet sen varmistamiseksi, että liikenteenharjoittajiin sovellettavat seuraamukset ovat tehokkaita, oikeasuhteisia ja varoittavia ja että

a) joko niiden enimmäismäärä on vähintään 5000 euroa, tai

b) niiden vähimmäismäärä on vähintään 3000 euroa,

tai vastaava määrä kansallisessa valuutassa virallisessa lehdessä...julkaistun vaihtokurssin mukaan laskettuna kutakin toteutettua matkaa kohti, jolta ei ole ilmoitettu tietoja kuljetetuista henkilöistä tai ne on ilmoitettu virheellisesti.

2. Jäsenvaltiot voivat ottaa käyttöön tai pitää voimassa sellaisia liikenteenharjoittajia, jotka eivät noudata tästä direktiivistä johtuvia velvoitteita, koskevia muita seuraamuksia, esimerkiksi ajoneuvon liikkumisen estäminen, takavarikoiminen ja menetetyksi tuomitseminen taikka liikenneluvan väliaikainen tai pysyvä peruuttaminen.

3 artikla

Muutoksenhaku

Jäsenvaltioiden on huolehdittava siitä, että liikenteenharjoittajilla, joita vastaan aloitetaan menettely seuraamusten määräämiseksi, on jäsenvaltioiden lakien, asetusten ja hallinnollisten määräysten nojalla tosiasiallinen oikeus puolustautua ja hakea muutosta.

4 artikla

Tietojen käsittely

1. 1 artiklassa tarkoitetut henkilöitä koskevat tiedot on toimitettava viranomaisille, joiden tehtävänä on tarkastaa henkilöt ulkorajoja ylitettäessä, ja tietojen toimittamisen ainoana päämääränä on helpottaa tarkastusten tekemistä.

2. Sen jälkeen kun kuljetettujen henkilöiden rajatarkastus on tehty, jäsenvaltioiden on hävitettävä toimitetut tiedot.

5 artikla

Saattaminen osaksi kansallista lainsäädäntöä

1. Jäsenvaltioiden on toteutettava tämän direktiivin noudattamisen edellyttämät toimenpiteet viimeistään...Niiden on ilmoitettava tästä komissiolle viipymättä.

Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään.

2. Jäsenvaltioiden on toimitettava tässä direktiivissä tarkoitetuista kysymyksistä antamansa keskeiset kansalliset säännökset kirjallisina komissiolle.

6 artikla

Voimaantulo

Tämä direktiivi tulee voimaan sinä päivänä, jona se julkaistaan Euroopan unionin virallisessa lehdessä.

7 artikla

Vastaanottajat

Tämä direktiivi on osoitettu jäsenvaltioille Euroopan yhteisön perustamissopimuksen mukaisesti.

Tehty...

Neuvoston puolesta

Puheenjohtaja

...

(1) EYVL C...

(2) EYVL C...